หุ้น “แอปเปิ้ล” ร่วงกว่า 5% หลังงบ Q1/66 ต่ำคาด
“แอปเปิ้ล อิงค์” แจ้งผลประกอบการไตรมาส 1/66 ต่ำกว่าคาด กดดันราคาหุ้นเช้านี้ร่วงลง 5% เซ่นดอลลาร์แข็งค่า รวมถึงปัญหาด้านการผลิตในจีนซึ่งส่งผลกระทบต่อการผลิต
“แอปเปิ้ล อิงค์” แจ้งผลประกอบการไตรมาส 1/66 ต่ำกว่าคาด กดดันราคาหุ้นเช้านี้ร่วงลง 5% เซ่นดอลลาร์แข็งค่า รวมถึงปัญหาด้านการผลิตในจีนซึ่งส่งผลกระทบต่อการผลิต
3 ก.พ. 2566

บริษัท แอปเปิ้ล อิงค์ เปิดเผยผลประกอบการที่ต่ำกว่าคาดในไตรมาส 1 ของปีงบการเงิน 2566 ส่งผลให้ราคาหุ้นแอปเปิ้ลร่วงลง 5% ในการซื้อขายนอกเวลาทำการที่ตลาดหุ้นนิวยอร์กช่วงเช้านี้
ทั้งนี้ แอปเปิ้ลเปิดเผยกำไรต่อหุ้นลดลง 10.9% เมื่อเทียบรายปี สู่ระดับ 1.88 ดอลลาร์ ซึ่งต่ำกว่าที่นักวิเคราะห์คาดการณ์ไว้ที่ 1.94 ดอลลาร์ ขณะที่รายได้ลดลง 5.49% แตะที่ 1.1715 แสนล้านดอลลาร์ ต่ำกว่าที่นักวิเคราะห์คาดการณ์ไว้ที่ 1.2110 แสนล้านดอลลาร์
โดยรายได้จากผลิตภัณฑ์ iPhone ลดลง 8.17% สู่ระดับ 6.578 หมื่นล้านดอลลาร์ ต่ำกว่าตัวเลขคาดการณ์ที่ 6.829 หมื่นล้านดอลลาร์ ขณะที่รายได้จากผลิตภัณฑ์ Mac ลดลง 28.66% แตะที่ 7.74 พันล้านดอลลาร์ ต่ำกว่าตัวเลขคาดการณ์ที่ระดับ 9.63 พันล้านดอลลาร์
อย่างไรก็ดี รายได้จากผลิตภัณฑ์ iPad เพิ่มขึ้น 29.66% แตะที่ 9.40 พันล้านดอลลาร์ สูงกว่าตัวเลขคาดการณ์ที่ 7.76 พันล้านดอลลาร์ และรายได้จากการบริการเพิ่มขึ้น 6.4% แตะที่ 2.077 หมื่นล้านดอลลาร์ สูงกว่าตัวเลขคาดการณ์ที่ 2.067 หมื่นล้านดอลลาร์
ทั้งนี้ แอปเปิ้ล ไม่ได้เปิดเผยตัวเลขคาดการณ์ในไตรมาส 2 ของปีงบการเงิน 2566 โดยทางบริษัทไม่ได้เปิดเผยตัวเลขคาดการณ์ผลประกอบการมานับตั้งแต่ปี 2563 เนื่องจากความไม่แน่นอนที่เกิดขึ้นจากการแพร่ระบาดของโรคโควิด-19
นายทิม คุก ซีอีโอของแอปเปิ้ล กล่าวว่า บริษัทเผชิญกับ 3 ปัจจัยลบที่ส่งผลกระทบต่อผลประกอบการซึ่งได้แก่ การแข็งค่าของดอลลาร์, ปัญหาด้านการผลิตในจีนซึ่งส่งผลกระทบต่อการผลิต iPhone 14 Pro และ iPhone 14 Pro Max รวมทั้งการชะลอตัวของเศรษฐกิจมหภาคโดยรวม